**Национална регистрация на танцьори-аматьори в АТЛ на БПТА**

Уважаеми български танцьори, състезатели и танцови учители,

Аматьорската Танцова Лига (АТЛ) е организационна структура - помощен орган на БПТА със свой устройствен Правилник (https://bg-dance.com/mcontrol/?page\_id=1882), чрез който БПТА има за цел да организира и подпомага танцовото обучение и развитието на изпълнителски и състезателни умения на български танцьори-аматьори в областта на практикуваните от тях танцови стилове (СТТ, ЛАТ и др.) без ограничения в тяхната възраст, членство в танцови клубове, школи и организации, както и на картотека в спортни клубове и федерации. За успешното изпълнение на тези цели БПТА стартира доброволна национална онлайн регистрация на български танцьори-аматьори за участие в системата от образователни, обучителни и състезателни дейности на АТЛ на БПТА.

Целта на регистрацията е да се създаде възможност за стимулиране и подпомагане на танцовото развитие на български танцьори от всякакви възрастови групи, танцови нива и организации чрез предлагане на професионално танцово обучение по т.н. „Медална система“ на WDC и неговото международно признато сертифициране, както и за развитие на състезателните им умения чрез участие в система от танцови състезания на АТЛ на БПТА. Регистрацията в АТЛ на БПТА ще дава възможност на българските танцьори-аматьори да я представляват и в официални състезания и шампионати на Аматьорската Лига на Световния Танцов Съвет (WDC AL), която е международната танцова организация, работеща в тясно сътрудничество със Световния Танцов Съвет (WDC) за популяризирането и развитието на състезателните бални и латино-американски танци за аматьори в цял свят. WDC AL има за цел да защитава правото на всички танцьори-аматьори по света, практикуващи тези международни танцови стилове да развиват свободно изпълнителските си танцови умения като им осигурява достъп до професионално танцово обучение и тяхната оценка в съответствие с критериите за качество на WDC, чрез участие в организираните от нея международни танцови фестивали, състезания и шампионати за танцьори-аматьори.

 **1.** **Онлайн регистрацията на български танцьори-аматьори в АЛ на БПТА им предоставя за разпечатване регистрационен талон, при валидирането на който чрез заплащане на съответна годишна регистрационна такса по банковата сметка на БПТА, те получават:**

 - възможност за международно сертифициране на танцовото им ниво чрез провеждане на медални тестове в съответствие с Медалната система по СТТ и ЛАТ на WDC и БПТА;

 - преференциално право на участие в организираните от БПТА обучителни семинари и други образователни танцови мероприятия в Р България;

 - право за участие в танцови състезания и шампионати в съответствие със Състезателния правилник на АТЛ на БПТА;

 - право за официално представяне на България във всички възрастови групи в официалните шампионати на WDC AL и др. международни танцови организации на които БПТА е член.

**2. Условия за регистрация:**

 **- попълване на Заявление (он-лайн форма) за регистрация на официалния уебсайт на БПТА от състезателя (или неговия настойник, когато същият е непълнолетен). Необходими данни за регистрацията:**

 - трите имена, пол

 - рожденна дата

 - адрес, е-мейл, мобилен телефон

 - танцов(и) учител(и), треньор(и), инструктор(и) (ако има такива)

 - танцов клуб, школа

 - категория по възраст

- категория по вид танцьор (Медалист, Състезател, Про-Ам)

 - танцов стил (СТТ, ЛАТ, други)

- танцово ниво по СТТ, ЛАТ или др. стилове - по преценка (лична или на танцовия учител)

 - танцов партньор (ако има такъв – три имена и година на раждане)

 - танцов формат (Соло/ТД)

 - танцова организация (ако членува в такава)

 След попълване на данните на танцьора в платформата, същият получава във вид на файл регистрационния си талон със съответен номер и необходимите данни за регистрацията му при участия състезания и др. събития на БПТА и АТЛ на БПТА., който може да бъде свален и разпечатан. Талонът е валиден само когато е придружен от платежен документ за извършено заплащане на съответната регистрационна вноска по банков път на сметката на БПТА.

 **- Валидиране на регистрационния талон чрез заплащане на регистрационна вноска в БПТА по банков път:**

Основание за превода - регистрация в АТЛ на БПТА.

Банкова сметка на БПТА:

**Eurobank EFG - Българска Пощенска Банка АД**

**Адрес: бул. Цар Освободител 14, 1000 София**

**Българска Професионална Танцова Асоциация**

**Сметка в лева:**

**IBAN: BG39 BPBI 7940 1053 8295 01**

 **- Регистрационни вноски:**

Размерът на вноските е в зависимост от възрастта танцьорите и се определя ежегодно с решение на УС на БПТА, което се публикува на платформата за регистрация.

**Заб.** Регистрацията е валидна в рамките на една календарна година, независимо от датата на валидирането му.

 **УС на БПТА**